EUROOPA KOMISJON Brüssel,8.3.2016 COM(2016) 123 final 2016/0068(NLE) Ettepanek: NÕUKOGU MÄÄRUS, millega muudetakse määrust (EL) 2016/72 seoses teatavate kalapüügivõimalustega



SELETUSKIRI 1.ETTEPANEKU TAUST •Ettepaneku põhjused ja eesmärgid Nõukogu määrusega (EL) 2016/72 on määratud 2016. aastaks kindlaks teatavate kalavarude ja kalavarurühmade püügi võimalused, mida kohaldatakse liidu vetes ning liidu kalalaevade suhtes teatavates vetes väljaspool liitu. Tavaliselt muudetakse kõnealuseid püügivõimalusi nende kehtivusaja jooksul mitu korda. •Kooskõla poliitikavaldkonnas kehtivate sätetega Esitatud meetmed on kavandatud vastavalt ühise kalanduspoliitika eesmärkidele ja eeskirjadele ning need on kooskõlas Euroopa Liidu säästva arengu poliitikaga. •Kooskõla Euroopa Liidu muude tegevuspõhimõtetega Kavandatud meetmed on kooskõlas liidu muude tegevuspõhimõtetega, eriti keskkonnapoliitikaga. 2.ÕIGUSLIK ALUS, SUBSIDIAARSUS JA PROPORTSIONAALSUS •Õiguslik alus Käesoleva ettepaneku õiguslik alus on Euroopa Liidu toimimise lepingu artikli 43 lõige 3. Liidu kohustused vee-elusressursside säästvaks kasutamiseks tulenevad ühise kalanduspoliitika uue alusmääruse artiklis 2 sätestatud kohustustest. •Subsidiaarsus (ei kuulu liidu ainupädevusse) Ettepanek tehakse liidu ainupädevusse kuuluvas valdkonnas, millele on osutatud aluslepingu artikli 3 lõike 1 punktis d. Subsidiaarsuse põhimõtet seetõttu ei kohaldata. •Proportsionaalsus Ettepanek on proportsionaalsuse põhimõttega kooskõlas järgmisel põhjusel: ühine kalanduspoliitika on ühine poliitika. Vastavalt aluslepingu artikli 43 lõikele 3 on nõukogul kohustus võtta vastu meetmed kalapüügivõimaluste kehtestamise ja eraldamise kohta. •Vahendi valik Kavandatav vahend: määrus. 3.JÄRELHINDAMISTE, SIDUSRÜHMADEGA KONSULTEERIMISE JA MÕJU HINDAMISE TULEMUSED

•Järelhindamised / kehtivate õigusaktide toimivuse kontroll Ei kohaldata •Konsulteerimine sidusrühmadega Ettepanekus võetakse arvesse tagasisidet sidusrühmadelt, nõuandekomisjonidelt, liikmesriikide asutustelt, kalurite organisatsioonidelt ja valitsusvälistelt organisatsioonidelt. •Eksperdiarvamuste kogumine ja kasutamine Ettepanek põhineb Rahvusvahelise Mereuurimise Nõukogu (ICES) ning kalanduse teadus-, tehnika- ja majanduskomitee (STECF) teaduslikel nõuannetel. •Mõju hindamine Kalapüügivõimalusi käsitleva määruse kohaldamisala on piiratud aluslepingu artikli 43 lõikega 3. •Õigusloome kvaliteet ja lihtsustamine Ei kohaldata. •Põhiõigused Ei kohaldata. 4.MÕJU EELARVELE Kavandatud meetmed ei mõjuta eelarvet. 5.MUUD KÜSIMUSED •Ettepaneku teatavate sätete üksikasjalik selgitus Ettepaneku eesmärk on muuta määrust (EL) 2016/72 järgmiselt. Tobias on lühikese elueaga liik ja teadusuuringute tulemused tehakse kättesaadavaks veebruari teisel poolel, samas kui püük algab juba aprillis. Nõukogu määruses (EL) 2016/72 kehtestati lubatud kogupüügi (TAC) piirang nulltasemel. Seega tuleks seda piirangut muuta, pidades silmas ICESi teaduslikke nõuandeid, mis esitati 22. veebruaril 2016. Railiste lubatud kogupüüki IA lisa VIa, VIb, VIIa-c ja VIIe–k ning VII püügipiirkonna liidu vetes ei kohaldata peentäpp-rai (Raja microocellata) suhtes, kuid asjaomaste püügivõimaluste tabelite joonealustes märkustes on märgitud, et nimetatud liigi püügist tuleb eraldi teatada. Need joonealused märkused tuleks parandada. IB lisas esitatud aruandluskoodid muude liikide kohta Gröönimaa vetes tuleks parandada, et võimaldada nõuetekohast püügiaruannete esitamist. Püügivõimaluste tabelit tuleks ajakohastada, et oleks selge, et seda kohaldatakse Gröönimaa vetes saadud kogu kaaspüügi suhtes, välja arvatud pikksabalased, mille kaaspüük on hõlmatud eraldi püügivõimaluste tabelites.

Pärast konsulteerimist Norraga lepiti kokku, et liit loovutab 25 000 tonni põhjaputassuud vastutasuks polaartursa, kilttursa, molva ja mõne muu liigi eest. Loovutatud koguseid tuleks kajastada kalapüügivõimalusi käsitlevas määruses. IB lisas tuleks parandada tursa püügi võimaluste tabelis olevaid näitajaid I ja IIb püügipiirkonna kohta, et kajastada nõukogu otsuse 87/277/EMÜ kohaselt eraldatud kvoote. IF lisasse tuleks lisada aruandluskood, et võimaldada oranži karekala nõuetekohast kaaspüügi aruannete esitamist SEAFO alarajoonis B1. Vaikse ookeani lõunaosa piirkondlik kalandusorganisatsioon (SPRFMO) kehtestas 2016. aastal toimunud neljandal aastakoosolekul kalapüügivõimalused, mis hõlmasid stauriidi lubatud kogupüüki (TAC). Kõnealune TAC tuleks lisada käesolevasse määrusesse. VIII lisas ei ole kehtestatud kalapüügilubade arvu Prantsuse Guajaana vetes riffahvenaid püüdvatele Venezuela laevadele ega ka korraga kohal viibivate Venezuela laevade maksimaalset arvu. Kuni ajakohastatakse teaduslikke andmeid kõnealuse kalavaru kohta, on asjakohane kohaldada sama arvu kui 2015. aastal.

2016/0068 (NLE) Ettepanek: NÕUKOGU MÄÄRUS, millega muudetakse määrust (EL) 2016/72 seoses teatavate kalapüügivõimalustega EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 43 lõiget 3, võttes arvesse Euroopa Komisjoni ettepanekut ning arvestades järgmist: (1)Nõukogu määrusega (EL) 2016/72 on määratud 2016. aastaks kindlaks teatavate kalavarude ja kalavarurühmade püügi võimalused, mida kohaldatakse liidu vetes ning liidu kalalaevade suhtes teatavates vetes väljaspool liitu. (2)Määruses (EL) 2016/72 kehtestati tobia lubatud kogupüügi (TAC) piirang nulltasemel. Tobias on lühikese elueaga liik ja teadusuuringute tulemused tehakse kättesaadavaks veebruari teisel poolel, samas kui püük algab juba aprillis. Kõnealuse liigi püügi piirnorme tuleks muuta, pidades silmas Rahvusvahelise Mereuurimise Nõukogu (ICES) teaduslikke nõuandeid, mis esitati 22. veebruaril 2016. (3)Määruse (EL) 2016/72 IA lisas on muu hulgas kindlaks määratud railiste lubatud kogupüügi tasemed ICESi VIa, VIb, VIIa–c ja VIIe–VIIk ning VIId rajooni liidu vetes ning asjaomaste püügivõimaluste tabelite joonealustes märkustes on sätestatud, et peentäpp-rai (Raja microocellata) püügist tuleb nendes piirkondades eraldi teatada. Kuna peentäpp-rai suhtes ei kohaldata railiste lubatud kogupüüki, tuleks neid joonealuseid märkusi vastavalt parandada. (4)Määruse (EL) 2016/72 IB lisas tuleks parandada kalapüügivõimaluste tabelit Gröönimaa vetes saadud kaaspüügi kohta, et võimaldada nõuetekohast kaaspüügi aruannete esitamist. (5)Pärast konsulteerimist Norraga lepiti kokku, et liit loovutab Norrale 25 000 tonni põhjaputassuud vastutasuks polaartursa, kilttursa, molva ja mõne muu liigi eest. Seda kokkulepet tuleks rakendada liidu õiguses. (6)Määruse (EL) 2016/72 IB lisas kehtestatud tursa kvoodieraldisi ICESi I alapiirkonnas ja IIb rajoonis tuleks korrigeerida, et need vastaksid nõukogu otsuses 87/277/EMÜ sätestatud kvootide jaotamisele. (7)Määruse (EL) 2016/72 IF lisasse tuleks lisada aruandluskood oranži karekala kaaspüügi kohta SEAFO alarajoonis B1.